S-300/2010

Mál þetta höfðaði sýslumaðurinn á Akranesi með ákæru 23. júní 2010 á hendur ákærða, P-kk-þgf E-kk-þgf G-kk-þgf, kt. …, Reynigrund 36 á Akranesi. Málið var dómtekið 2. desember 2010.

Í ákæruskali segir að málið sé höfðað „fyrir eftirtalin brot gegn almennum hegningarlögum:

I.

Fyrir skjalafals, með því að hafa í janúar 2010, notað við styrkumsókn hjá fjölskyldustofu Akraneskaupstaðar, Stillholti 16 – 18, Akranesi , falsaða yfirlýsingu merktri HB Granda hf., dags. 15. janúar 2010, sem ákærði hafði sjálfur falsað með nafni B-kk-ef H-kk-ef H-kk-ef, kt. …, starfsmanns fyrirtækisins, sem útgefanda, og sent með símbréfi á skrifstofu fjölskyldustofunnar, þar sem fram kom að ákærði færi út á sjó þann 2. febrúar 2010 sem skipverji á einu af skipum félagsins, Helgu Maríu AK 16, í þeim tilgangi að svíkja fé út úr fjölskyldustofu Akraneskaupstaðar.

Telst þetta varða við 1. mgr. 155. gr. almennra hegningarlaga nr. 19/1940, sbr. 135. gr. laga nr. 82/1998.

II.

Fyrir fjársvik, með því að hafa á árinu 2009, á skrifstofu fjölskyldustofu Akraneskaupstaðar, Stillholti 16-18, Akranesi, blekkt starfsmenn fjölskyldustofunnar, með því að hafa ítrekað sagt rangt til um félagslegar og fjárhagslegar aðstæður sínar, bæði í viðtölum og með tölvupóstum við starfsmenn, og með því svikið út fjárstyrki frá félagslegri þjónustu sveitarfélagsins, samtals að fjárhæð kr. 536.682, allt sem nánar greinir:

1. Þann 9. janúar fengið greitt frá Akraneskaupstað kr. 98.185, hluti þeirrar fjárhæðar kr. 42.819 var tekin upp í skuld ákærða við Akraneskaupstað en afgangurinn kr. 55.366 var greiddur inn á reikning ákærða.

2. Þann 29. maí fékk ákærði greitt inn á reikning sinn frá Akraneskaupstað kr. 115.567 í tveimur færslum upp á kr. 95.567 og kr. 20.000.

3. Þann 11. september fékk ákærði greitt inn á reikning sinn frá Akraneskaupstað kr. 57.783.

4. Þann 15. september fékk ákærði greitt inn á reikning sinn frá Akraneskaupstað kr. 34.015.

5. Þann 2. október fékk ákærði greitt inn á reikning sinn frá Akraneskaupstað kr. 57.783.

6. Þann 16. október fékk ákærði greitt inn á reikning sinn frá Akraneskaupstað kr. 57.783.

7. Þann 23. desember fékk ákærði greitt inn á reikning sinn frá Akraneskaupsstað kr. 57.783.

8. Þann 30. desember fékk ákærði greitt inn á reikning sinn frá Akraneskaupstað kr. 57.783.

Telst þetta varða við 248. gr. almennra hegningarlaga nr. 19/1940.

III.

Þess er krafist að ákærði verði dæmdur til refsingar og til greiðslu alls sakarkostnaðar.

Einkaréttarkrafa:

Af hálfu Akraneskaupstaðar, kt. …, er krafist að kærði endurgreiði fjárhæð sem svarar til þeirra greiðslna sem honum hafa ranglega verið greitt á árunum 2009 og 2010 með dráttarvöxtum frá greiðsludegi hverrar greiðslu. Nánar tiltekið að kærði endurgreiði Akraneskaupstað 536.682 kr. með dráttarvöxtum af 98.185 kr. frá 9. janúar 2009 til 5. júní 209, en af 213.752 kr. frá þeim degi til 11. september 2009, en af 271.535 kr. frá þeim degi til 18. september 2009, en af 305.550 frá þeim degi til 2. október 2009, en af 363.333 kr. frá þeim degi til 16. október 2009, en af 421.116 kr. frá þeim degi til 23. desember 2009, en af 478.899 kr. frá þeim degi til 1. janúar 2010, en af 536.682 kr. frá þeim degi til greiðsludags.“

Ákærði hefur fyrir dómi skýlaust játað að hafa framið þau brot sem honum eru gefin að sök í ákæru og er játning hans studd sakargögnum. Eru því efni til að leggja dóm á málið samkvæmt 1. mgr. 164. gr. laga um meðferð sakamála nr. 88/2008. Samkvæmt þessu verður ákærði sakfelldur fyrir brotin, sem réttilega eru færð til refsilaga í ákæru.

Samkvæmt sakavottorði ákærða hlaut hann fimm dóma árið 1995 fyrir minni háttar auðgunarbrot og skjalafals. Næst hlaut ákærði dóm 30. maí 2002 fyrir umferðarlagabrot. Ákærði hlaut síðan dóm 29. nóvember 2007 fyrir skjalafals og var refsing ákveðin 30 daga fangelsi skilorðsbundið í tvö ár. Ákærði hélt það skilorð. Loks hlaut ákærði dóm 19. febrúar 2008 fyrir brot gegn almennum hegningarlögum og umferðarlögum. Var refsing ákveðin 100.000 króna sekt.

Við ákvörðun refsingar ber að líta til þess að ákærði hefur sýnt einbeittan brotavilja og horfir það honum til refsiþyngingar, sbr. 6. töluliðar 1. mgr. 70. gr. almennra hegningarlaga. Á hinn bóginn hefur ákærði afdráttarlaust játað brot sín og fallist á bótakröfu. Að þessu gættu þykir refsing ákærða hæfilega ákveðin fangelsi í fjóra mánuði, en rétt þykir að fresta fullnustu þriggja mánaða af refsingunni og falli sá hluti hennar niður að liðnum tveimur árum frá uppkvaðningu dómsins haldi ákærði almennt skilorð 57. gr. almennra hegningarlaga.

Í samræmi við samþykki ákærða verður hann dæmdur til að greiða brotaþola skaðabætur eins og sú krafa er sett fram, en krafan er studd viðhlítandi gögnum. Verða dráttarvextir reiknaðir frá 5. júní 2010 en þá var mánuður liðinn frá því ákærða var kynnt krafan, sbr. 9. gr. laga um vexti og verðtryggingu, nr. 38/2001.

Engan sakarkostnað leiddi af rannsókn og rekstri málsins.

B-kk-nf B-kk-nf, héraðsdómari, kveður upp dóm þennan.

DÓMSORÐ:

Ákærði, P-kk-nf E-kk-nf G-kk-nf, sæti fjögurra mánaða fangelsi en fresta skal fullnustu þriggja mánaða af refsingunni og falli sá hluti hennar niður að liðnum tveimur árum frá uppkvaðningu dómsins haldi ákærði almennt skilorð 57. gr. almennra hegningarlaga, nr. 19/1940, með síðari breytingum

Ákærði greiði Akraneskaupstað 536.682 krónur, auk vaxta samkvæmt 1. mgr. 6. gr. laga um vexti og verðtryggingu, nr. 38/2001, frá 5. júní 2010 til greiðsludags.

B-kk-nf B-kk-nf